དེ་རྗེས་བཀའ་བློན་མཆོག་གིས་གཙོ་བོ་ཤེས་རིག་ལས་ཁུངས་ཀྱི་ལས་དོན་གལ་ཆེ་ཁག་ཅིག་སྟེ།བྱིས་པའི་ཀློག་རྩལ་གྱི་ལས་གཞི་དང་།བོད་ཡིག་སློབ་སྦྱོང་གི་དྲ་ཚིགས།བརྡ་ཆད་གཏན་འབེབས་གནང་ཕྱོགས།སློབ་སྡེ་ཁག་གི་འགོ་འཁྲིད་ནུས་པ་གོང་འཕེལ་གཏོང་ཕྱོགས་དང་འབྲེལ་བའི་ལས་འཆར།ཤེས་ཡོན་སྲིད་བྱུས་ཀྱི་སྐོར།བྱིས་པའི་འགུལ་བརྙན་ལས་གཞི།སློབ་ཡོན་ལས་འཆར་སོགས་མང་ཚོགས་ཀྱི་མཁྱེན་རྟོགས་ཆེད་ཞིབ་ཕྲ་ངོ་སྤྲོད་གནང་།དེ་བཞིན་ཕ་མ་རྣམས་ནས་སློབ་ཕྲུག་གི་ཤེས་ཡོན་དང་འབྲེལ་བའི་ཐོག་ཐུགས་འཁུར་ཆེ་བཞེས་གནང་གལ་བཅས་ལམ་སྟོན་གསུང་བཤད་གནང་བ་མ་ཟད།ཉེ་ལམ་མངའ་སྡེའི་ནང་དྲག་ཆར་རླུང་འཚུབ་རྐྱེན་པས་གཞིས་ཆགས་ཀྱི་སྟོན་འབྲས་དང་།ཁང་པ་སོགས་ལ་གནོད་སྐྱོན་འཚབ་ཆེ་ཕོག་པའི་ཐད་དཔལ་ལྡན་བཀའ་ཤག་དང་འབྲེལ་ཡོད་ནང་སྲིད་ལས་ཁུངས་ནས་རོགས་སྐྱོར་ཐབས་འཚོལ་གང་ཐུབ་གནང་བཞེས་ཡོད་སྐོར་གསུངས།དེ་རྗེས་དྲུང་ཆེ་ནས་སློབ་གྲྭ་རྩིས་ལེན་རྩིས་སྤྲོད་ཀྱི་གནས་སྟངས་དང་།ཉེ་ལམ་ལྔ་དང་ལྔ་བཅུའི་ཚོགས་ཆེན་ཐོག་ཤེས་ཡོན་དང་འབྲེལ་བའི་གལ་ཆེའི་གནད་དོན་ཁག་ལ་འགྲེལ་བརྗོད་ཞིབ་ཕྲ་གནང་།དེ་ཉིན་ས་གནས་ཀྱི་རྒན་གསོ་ཁང་དང་།སྨན་ཁང་།སྨན་རྩིས་ཁང་།ཡན་ལག་སྨན་ཁང་བཅས་ལ་གཟིགས་སྐོར་གནང་ཡོད་པ་བཅས།།